Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 444/08)

Šī publikācija dod tiesības trīs mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 51. pantam (1).

VIENOTAIS DOKUMENTS

“Komiški rogač”

ES Nr.: PGI-HR-02634 — 18.9.2020.

ACVN ( ) AĢIN (X)

1. Nosaukums vai nosaukumi [ACVN vai AĢIN]

“Komiški rogač”

2. Dalībvalsts vai trešā valsts

Horvātijas Republika

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Produktu “Komiški rogač” tirgo divos veidos: “Komiški rogač” (augļi) un “Komiški rogač” (malts produkts).

“Komiški rogač” (augļi) ir tirdzniecības gatavību sasnieguši augļi no ceratonijas (Ceratonia siliqua L.), kas pieder pie Horvātijas Augu ģenētisko resursu datubāzē ar atsauces kodu FRU00317 reģistrētās autohtonās varietātes, kura sastopama Visas salā un horvātu valodā pazīstama kā “Komiški krupni”, “Komiški veliki” vai “Komiški tusti”.

Tirdzniecības gatavību sasniegušajiem “Komiški rogač” augļiem piemīt šādas organoleptiskās īpašības: tumši brūna krāsa, iegarena un nedaudz izliekta pāksts ar noapaļotiem galiem, saldena garša ar šokolādes un kakao smaržu un ārkārtīgi spēcīgs un intensīvs aromāts, kas atgādina šokolādes un kakao smaržu.

Tirdzniecības gatavību sasniegušajiem “Komiški rogač” augļiem piemīt šādas fizikālās īpašības: nedaudz krokota, cieta, gluda un spīdīga virsma, gaiši brūns mīkstums, kas ir mīkstāks par miziņu, un trausla struktūra ar tumši brūnām, stingrām, cietām, noapaļotām un nedaudz saplacinātām sēklām. Pāksts ir 10–20 cm gara un sver 17–40 g.

Produkta “Komiški rogač” (augļi) minimālais ķīmiskais sastāvs:

— kopējais cukura saturs ir vismaz 40,0 %,

— kalcija saturs sausnā ir vismaz 0,17 % (170 mg),

— proteīnu saturs sausnā ir vismaz 3,9 % (3,9 g).

“Komiški rogač” (malts produkts) ir produkts, ko iegūst, samaļot nogatavojušās un izžāvētas “Komiški krupni” varietātes ceratonijas pākstis.

“Komiški rogač” (malts produkts) krāsa ir gaiši brūna, un tā konsistence var būt no smalkas līdz rupjai. Smalki samalts produkts taustot ir maigs, bet rupji samalts produkts ir graudains. Maltiem ceratonijas augļiem ir saldena garša un intensīvāks šokolādes un kakao aromāts nekā tirdzniecības gatavību sasniegušiem veseliem augļiem. Tas ir tāpēc, ka, pārplīstot pāksts miziņai, aromāts izdalās intensīvāk un ir izteiktāks nekā tirdzniecības gatavību sasniegušiem veseliem augļiem.

Produkta “Komiški rogač” (malts produkts) minimālais ķīmiskais sastāvs:

— kopējais cukura saturs ir vismaz 40,0 %,

— kalcija saturs sausnā ir vismaz 0,17 % (170 mg),

— proteīnu saturs sausnā ir vismaz 3,9 % (3,9 g).

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

….

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem galvenajiem “Komiški rogač” ražošanas posmiem, sākot no pākstu novākšanas līdz to uzglabāšanai, žāvēšanai un malšanai, jānotiek Visas salā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Pēc tirdzniecības gatavības sasniegšanas gatavās ceratoniju pākstis iesaiņo tīkla auduma maisos, kartona kastēs vai plastmasas kastēs, kas paredzētas pārtikas produktu uzglabāšanai 1–25 kg daudzumā, un marķējumā norāda “Komiški rogač”. Vienā kilogramā iepakotu tirdzniecībai paredzētu tirdzniecības gatavību sasniegušu veselu ceratonijas augļu var būt līdz 60 pākstīm. Kad tās ir gatavas, tirdzniecības gatavību sasniegušas veselas ceratoniju pākstis var tirgot nefasētā veidā.

“Komiški rogač” (malts produkts) jāiepako papīra maisiņos vai kartona kastēs pa 0,1–1 kg un marķējumā jānorāda “Komiški rogač”. Turklāt, kad “Komiški rogač” (malts produkts) ir gatavs, to tirgo arī nefasētu.

3.6. Ar reģistrēto nosaukumu apzīmētā produkta marķēšanas īpašie noteikumi

...

4. Ģeogrāfiskā apgabala īsa definīcija

“Komiški rogač” ražošanas ģeogrāfiskais apgabals aptver visu Visas salu, kurai ir dabiska krasta robeža un kuru no blakus esošajām salām un kontinenta nošķir jūra. Sala atrodas Adrijas jūras centrālajā daļā, 43°12"–43°5'6" ziemeļu platuma un 16°3'–16°15'48" austrumu garuma. Administratīvi Visas sala ietilpst Splitas-Dalmācijas župānijā. Tai ir divi administratīvie centri, proti, Visas un Komižas pilsētas.

5. Saikne ar ģeogrāfisko apgabalu

Produkta “Komiški rogač” cēlonisko saikni ar Visas salu nosaka produkta specifiskās īpašības (audzēšanas un ražošanas tradīciju un ģeogrāfisko apstākļu dēļ) un “Komiški rogač” reputācija.

Ģeogrāfiskā apgabala specifika

Visas sala atrodas Vidusjūras klimata zonā, un tāpēc salā valda Vidusjūras klimats (Csa klimats saskaņā ar Kepena klimata klasifikāciju) ar karstām vasarām. Salas ģeogrāfiskais novietojums, t. i., attālums starp Visu un apkārtējām salām un kontinentālo cietzemi, nosaka salas klimatiskās īpatnības. Tās lielā mērā ietekmē jūra, kas nosaka augstāku gada vidējo temperatūru un saules gaismas daudzumu. Pateicoties 17 °C gada vidējai temperatūrai un aptuveni 2 800 saules gaismas stundām gadā, ceratoniju pākstīs veidojas un uzkrājas pietiekami daudz cukura.

Tradicionālā “Komiški rogač” ražošanas metode Visas salā ietver spēju atpazīt optimālos laika apstākļus pākstu vākšanai; ļoti svarīgi ir pākstis novākt pirms vasaras beigu un rudens sākuma lietavām augusta beigās un septembra sākumā, lai izvairītos no tā, ka augļi piesūcas ar ūdeni un viegli bojājas, jo tas negatīvi ietekmē to izskatu, kvalitāti, uzglabāšanu un pārstrādi (malšanu).

“Komiški rogač” pākstis novāc pilnībā nogatavojušās, kad tās kļūst tumši brūnas un, pateicoties cukura uzkrāšanās procesam, kļūst saldas un iegūst aromātu, kas atgādina šokolādes un kakao smaržu. Ražas novākšana lielā mērā ir atkarīga no vācēja novērtējuma, kas ir no paaudzes paaudzē pārmantota prasme, kā arī no pieredzes un zināšanām, kas vajadzīgas, lai novērtētu, cik gatavas ir ceratoniju pākstis, izvēloties vairākas pākstis no dažādiem kokiem, pārbaudot tās vizuāli un ar taustes palīdzību, pārlaužot un nogaršojot mīkstumu. Tas, vai pāksts, ņemot vērā tās izskatu, mīkstuma struktūru un garšu, ir piemērota novākšanai, uzglabāšanai un pārstrādei (malšanai), ir atkarīgs no vācēja lēmuma. Novērtējot ceratonijas augļu tirdzniecības gatavību, ņemot vērā raksturīgo izskatu un mīkstuma struktūru, novācējs pārbauda vidējo pāksts garumu, tumši brūno krāsu un ar taustes palīdzību pārbauda mizas stingrību; pārlaužot pāksti šķērseniski, novācējs pārbauda mīkstuma gaiši brūno krāsu un trauslumu; pagaršojot un smaržojot pākstis, novācējs novērtē tām raksturīgo saldeno garšu un šokolādes un kakao aromātu.

Ceratoniju arborētums Komižā, kurā atsevišķi koki ir vecāki par 500 gadiem, liecina par ceratoniju audzēšanas tradīcijām Visas salā (J. Božanić, Carob Tree in the Mediterranean Landscape Imaginary, 2008.). Par “Komiški rogač” audzēšanas un ražošanas tradīcijām uz salas un jo īpaši par šī kultūrauga vēsturisko un saimniecisko nozīmīgumu liecina arī vietējā laikrakstā “Viška ric” publicēts apraksts (J. Božanić, Spasimo rogače, 1986. gada 1. decembris), kurā ierosināts Komižas apgabalu Norpina, kurā ir ārkārtīgi blīvas un senas ceratoniju audzes, aizsargāt kā lauksaimniecības zemi ar izcilu vērtību.

Turklāt par šā produkta audzēšanas tradīcijām liecina tas, ka Komižā ceratonijas sāka malt 1980. gadā, kad vietējais lauksaimniecības kooperatīvs iznomāja āmurdzirnavas. Savukārt 1997. gadā tika uzbūvēta kalte (Z. Demaria, Mogućnosti uzgoja rogača na otoku Visu, bakalaura darbs, Zagrebas Universitātes Lauksaimniecības fakultāte — Splitas Universitāte un Adrijas reģiona kultūraugu un karsta meliorācijas institūts, Splita, 11. lpp., 2011.) Pārstrādes metode, kas atbilst tradicionālās ražošanas principiem, ir saglabājusies līdz mūsdienām.

Produkta specifika

“Komiški rogač” ir pazīstams ar tā raksturīgajiem augļiem, t. i., pākstīm, kas nogatavojas, kad to garums ir no 10 līdz 20 cm un svars no 17 līdz 40 g, kā arī ar saldenu garšu un šokolādes un kakao aromātu, kas parasti ir izteiktāks nekā līdzīgiem produktiem. Augstais cukura saturs (min. 40 %) piešķir “Komiški rogač” raksturīgo un izteikti saldeno garšu un aromātu.

“Komiški rogač” ir iecienīta garšviela, ko izmanto kā sastāvdaļu dažādos saldajos ēdienos, dzērienos un konditorejas izstrādājumos (Šefovi kuhinja mediteranskih i europskih regija: Komiški rogač: Dugovječni stanovnik Mediterana koji je othranio generacije otočana, 2019).

“Komiški rogač” raksturīgās izteikti saldenās garšas un šokolādes un kakao aromāta dēļ ir īpaši iecienīts konditorejas rūpniecībā, kur to izmanto kā sastāvdaļu dažādos desertos, piemēram, glazūrās, kūkās un saldajos dzērienos. Tas ir iekļauts daudzu mūsdienu pavārgrāmatu receptēs un parasti tiek izmantots kā cukura un citu parasti izmantoto saldinātāju aizstājējs vai kā sastāvdaļa, kas piešķir gatavajiem izstrādājumiem raksturīgu aromātu un garšu (BioandBio recepti: Komiški rogač na vruće; Coolinarika by Podravka, Torta od rogača; BioandBio recepti, Rogačnjača koju ćeš voljeti do zadnjeg komadića; Slatka tvornica Medenko, Sladoled od rogača).

“Komiški rogač” (malts produkts) tā smaržas un aromāta dēļ bieži tiek izmantots kā sastāvdaļa saldajos ēdienos, kuriem tas piešķir raksturīgo garšu un aromātu, kā tas ir, piemēram, ar ceratoniju un ābolu kūku ar šokolādes un sāļas karameles glazūru (Nina Mrvica, Bake me, Kolač od rogača i jabuke s kremom od čokolade i slanog karamela).

Cēloniskā saikne

“Komiški rogač” augšanai un gatavības sasniegšanai labvēlīgi ir salas klimatiskie apstākļi ar augstāku vidējo gaisa temperatūru un saules gaismas daudzumu, un nobriedušās pākstis ir atpazīstamas pēc to lieluma, t. i., garuma un svara, kā arī pēc specifiskās izteikti saldenās garšas un aromāta.

“Komiški rogač” audzēšanas un ražošanas tradīcijas Visas salā aizsākušās jau senatnē un ir radījušas unikālu vietējo ražošanas praksi, kas izveidojusies, gadsimtiem ilgi audzējot un ražojot “Komiški rogač” Visas salā.

Kopš neatminamiem laikiem Visas iedzīvotāji ir spējuši atpazīt un izmantot dabas faktoru, piemēram, gada vidējās temperatūras un saules gaismas daudzuma, mijiedarbību, un tas pozitīvi ietekmē galaprodukta īpašības. Šo faktoru savstarpējā mijiedarbība ir radījusi īpašu produktu ar tam raksturīgo izteikti saldeno garšu un aromātu, kas atgādina šokolādes un kakao smaržu.

“Komiški rogač” reputāciju un saikni ar Visas salu apliecina arī patērētāju aptauja, kurā piedalījās vairāk nekā 1 000 cilvēku un kurā 82 % respondentu norādīja, ka viņiem ir pazīstams šis produkts un nosaukums “Komiški rogač”, bet 88 % aptaujāto uzskatīja, ka tas ir autohtons Visas salas produkts. To respondentu daļa, kuri vismaz vienu reizi ir nogaršojuši šo produktu, bija 69 %. Turklāt respondenti kā visbiežāk lietotos produkta veidus minēja divus esošos produkta veidus, t. i., “Komiški rogač” (augļi) un “Komiški rogač” (malts produkts); 74 % respondentu ir ēduši pākstis, bet 84 % ir baudījuši maltu “Komiški rogač” (CEDRA Split, “Komiški rogač” veltītās aptaujas rezultāti, 2017).

Saikne starp nosaukumu “Komiški rogač” un Visas salas ģeogrāfisko apgabalu atspoguļojas arī tūrisma veicināšanas pasākumos. Komižas Tūrisma pārvalde jau gadiem ilgi vietējos ceratoniju augļu svētkus “Dani rogača” (Ceratoniju dienas) iekļauj pasākuma “Ljeto u Komiži” (Vasara Komižā) programmā, tā demonstrējot salas kultūras un tūrisma vērtības. “Dani rogača” notiek Komižas pilsētā septembrī, un svētku laikā notiek izglītojošas lekcijas par ceratoniju augļiem, ceratoniju dzirnavu apmeklējums un vairāku vietējo ēdienu, kuros izmantoti ceratoniju augļi, degustācija. Arī privāto naktsmītņu īpašnieki uz salas labprāt izmanto “Komiški rogač” reputāciju un reklamē savas naktsmītnes laikā, kad notiek “Dani rogača”.

Par saikni starp nosaukumu un ģeogrāfisko apgabalu liecina arī sena vietējā frāze “Zoc? Za rogoc!”, kas Komižā tiek lietota vēl šodien. Patiesi, Visas salas skolu apvienība Bravura šo frāzi izmanto uz divu vietējo salas produktu, proti, ceratoniju sīrupa un ceratoniju ievārījuma, etiķetēm.

“Komiški rogač” plašā atpazīstamība un labā reputācija, kā arī saikne ar ģeogrāfisko apgabalu tika apliecināta arī 2016. gadā, kad Reģionālās attīstības un ES fondu ministrija piešķīra “Komiški rogač” valsts zīmi Hrvatski otočni proizvod — HOP (Horvātijas salu produkts), kuras mērķis ir veicināt autohtonu, oriģinālu salu produktu ražošanu (Katalog HOP, 2016, 41. un 263. lpp.).

Atsauce uz specifikācijas publikāciju

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija_proizvoda_Komiski_rogac_18052022.pdf

(1) OV L 343, 14.12.2012., 1. lpp.